Predkladacia správa

Ministerstvo financií Slovenskej republiky predkladá na rokovanie vlády Slovenskej republiky materiál „Návrh na dočasné prerušenie premávky cez spoločnú štátnu hranicu s Ukrajinou na hraničnom priechode Vyšné Nemecké - Užhorod“ (ďalej len „dočasné prerušenie“).
 
Návrh materiálu vyplynul z požiadavky predsedu Košického samosprávneho kraja na uzatvorenie uvedeného hraničného priechodu pre osobnú dopravu dňa 14. mája 2011 od 0.00 hod. do 20.00 hod. stredoeurópskeho času. V tomto čase sa bude na hraničnom priechode Vyšné Nemecké – Užhorod  konať medzinárodné kultúrne podujatie „Deň priateľstva –  Deň dobrosusedstva“. Ide už o jeho 10. ročník a uskutočňuje sa striedavo na území Košického a Prešovského samosprávneho kraja a na území susediacej Zakarpatskej oblasti Ukrajiny. Cieľom tohto podujatia je vytváranie priaznivého prostredia na budovanie vzájomného porozumenia, priateľstva a dôvery, posilňovanie rodinných, priateľských a partnerských vzťahov. Medzinárodné kultúrno-spoločenské podujatie s takýmto charakterom vytvára podmienky na nadväzovanie nových kontaktov slovenských a ukrajinských subjektov na rôznych úrovniach.
 
Podmienky dočasného prerušenia alebo obmedzenia premávky cez spoločnú štátnu hranicu   na    jednotlivých    hraničných    priechodoch    v    dôsledku    vážnych     hygienicko-
-epidemiologických príčin, z dôvodu ohrozenia verejnej bezpečnosti alebo v prípade živelnej pohromy sú upravené v „Zmluve medzi vládou Slovenskej republiky a vládou Ukrajiny o hraničných priechodoch na spoločných štátnych hraniciach, podpísanej dňa 15. júna 1995 v Kyjeve“. Keďže článok 5 uvedenej zmluvy neumožňuje dočasné obmedzenie alebo zastavenie premávky cez spoločnú štátnu hranicu z dôvodu konania kultúrneho podujatia, je potrebné, aby vláda Slovenskej republiky vyslovila súhlas s dočasným prerušením premávky a následne na základe notifikácie žiadosti ukrajinskej strane by Ukrajina mala taktiež vysloviť súhlas s navrhovaným prerušením premávky cez spoločnú štátnu hranicu. 
 
Keďže ide o vonkajšiu hranicu Európskej únie a výkon služby na hraničnom priechode zabezpečujú colné orgány spolu s policajnými orgánmi, materiál sa predkladá spoločne s Ministerstvom vnútra Slovenskej republiky.